Broj: 711-I-1794-M-116/20-02-12

Zagreb, 17. studenog 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tatijane Vučetić, Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnice Ivane Lakota, zamjenice gradonačelnika Grada Čabra,** za davanjem mišljenja Povjerenstva**,** na 105. sjednici, održanoj 17. studenog 2020., daje sljedeće:

**MIŠLJENJE**

**Dužnosnica Ivana Lakota, zamjenica gradonačelnika Grada Čabra, koja navedenu dužnost obnaša profesionalno, odnosno za istu prima plaću, ne može primiti jubilarnu nagradu za dvadeset godina neprekidnog radnog staža u Gradu Čabru, jer bi isto bilo protivno članku 7. podstavku d) ZSSI-a.**

Obrazloženje

 Zahtjev za davanjem mišljenja Povjerenstvu je podnijela dužnosnica Ivana Lakota, zamjenica gradonačelnika Grada Čabra.U knjigama ulazne pošte zahtjev je zaprimljen pod poslovnim brojem 711-U-4060-M-116/20-01-5 6. studenog 2020., povodom kojeg se vodi predmet broj M-116/20.

Podnositeljica zahtjeva navodi da obnaša dužnost zamjenice gradonačelnika Grada Čabra, a 1. rujna 2020. navršila je dvadeset godina neprekidnog radnog staža u Gradu Čabru. Budući da je kolektivnim ugovorom za njezino radno mjesto predviđena jubilarna nagrada za dvadeset godina postavlja upit Povjerenstvu može li istu primiti.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Ivana Lakota obnaša dužnost zamjenice gradonačelnika Grada Čabra od 9. lipnja 2017. Stoga je i Ivana Lakota, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

 Člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u Izvješće o imovinskom stanju dužnosnika, koje je dužnosnica Ivana Lakota podnijela dana 11. srpnja 2017.g. povodom stupanja na dužnost utvrđeno je kako dužnosnica dužnost zamjenice gradonačelnika Grada Čabra obnaša profesionalno, za što prima plaću.

Obzirom da je člankom 7. podstavkom d) ZSSI-a dužnosnicima zabranjeno primiti dodatnu naknadu za poslove obnašanja javnih dužnosti, Povjerenstvo zaključuje kako bi primanje jubilarne nagrade za dvadeset godina staža u konkretnom slučaju predstavljalo primanje dodatne naknade za poslove obnašanja dužnosti zamjenice gradonačelnika, slijedom čega bi isto predstavljalo zabranjeno djelovanje dužnosnika u smislu članka 7. stavka 1. podstavka d) ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Ivana Lakota, elektroničkom dostavom
2. Objava na internetskoj stranici Povjerenstva
3. Pismohrana